આ મેળા સાથે સંકળાયેલા વિવિધ લોકોની વાત જાણીને એમ જ લાગે કે સૌએ પોતપોતાની ફરજ બજાવી છે. હકીકતમાં આ ઘટનાને મિષે જે વાસ્તવદર્શન મળે છે એ ભયાનક છે. આ આખી કવાયતમાં શિક્ષણના સ્તરની વાત ક્યાંય આવતી નથી. સરકાર માટે જ નહીં, શાળાઓના સત્તાવાળાઓ માટે પણ શિક્ષકો હંમેશાં ‘સોફ્ટ ટાર્ગેટ’ રહ્યા છે. શિક્ષણ સિવાયનાં તમામ કાર્યો તેમની પાસે કરાવવામાં આવે છે. ક્યાંય એમ સાંભળ્યું નથી કે શિક્ષણના સ્તરની સુધારણા કરવા બાબતે શિક્ષકો સાથે કોઈએ સંવાદ સાધ્યો હોય. શિક્ષણનું સ્તર ત્યારે જ ઉપર આવી શકે જ્યારે શિક્ષકનું સ્તર ઉંચું હોય. વિદ્યાર્થીઓ પાસેથી મોંઘીદાટ ફી વસૂલતી જાતજાતના વિચારો આધારીત ચાલતી હોવાનો દાવો કરતી શાળાઓ ખરેખર તો ટંકશાળ છે. તેમનું પરિણામ કદાચ બહુ ઉંચું આવતું હશે તો પણ એવા વિદ્યાર્થીઓ સરવાળે કરવાના શું એ સૌથી અગત્યનો સવાલ છે.